CELEX: C2004/300/89
Language: fi
Date: 2004-12-04 00:00:00
Title: Asia T-375/04: Grandits GmbH:n ja viiden muun kantajan 17.9.2004 Euroopan yhteisöjen komissiota vastaan nostama kanne

4.12.2004   
            
            
               FI
            
            
               Euroopan unionin virallinen lehti
            
            
               C 300/45
            
         Grandits GmbH:n ja viiden muun kantajan 17.9.2004 Euroopan yhteisöjen komissiota vastaan nostama kanne
   (Asia T-375/04)
   (2004/C 300/89)
   Oikeudenkäyntikieli: saksa
   Grandits GmbH, kotipaikka Kirchschlag (Itävalta), Scheucher-Fleisch GmbH, kotipaikka Ungerdorf (Itävalta), Tauernfleisch Vertriebs GmbH, kotipaikka Flattach (Itävalta), Wech-Kärntner Truthahnverarbeitung GmbH, kotipaikka Glanegg (Itävalta), Wech-Geflügel GmbH, kotipaikka St. Andrä (Itävalta) ja Johann Zsifkovics, kotipaikka Wien (Itävalta), ovat nostaneet 17.9.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajien edustajat ovat asianajajat J. Hofer ja T. Humer.
   Kantajat vaativat, että ensimmäisen oikeusasteen tuomioistuin
   
               —
            
            
               kumoaa komission 30.6.2004 tekemän päätöksen (C(2004) 2047 lopullinen), joka koskee valtiontukea NN 34A 2000/Itävalta ”laatuohjelma ja AMA-biomerkki ja AMA-laatumerkintä”, ja
            
         
               —
            
            
               velvoittaa komission korvaamaan kantajien oikeudenkäyntikulut.
            
         Oikeudelliset perusteet ja pääasialliset perustelut
   Kantajat vetoavat ensimmäiseksi menettelysääntöjen loukkaamiseen. Komissio on tarkastellut riidanalaisen päätöksen kohteena olevia toimenpiteitä ilmoitettuina tukina, vaikkei Itävalta ollut niitä ilmoittanut. Komissio on rikkonut asetuksen N:o 659/1999 4 artiklan 4 kohtaa, koska sillä ei ole harkintavaltaa ja sen olisi pitänyt aloittaa muodollinen tutkintamenettely. Komissio on kantajien mukaan loukannut perusteluvelvollisuutta, koska se ei ole arvioinut kaikkia kantelijoiden sen tietoon tuomia oikeudellisia ja tosiasiallisia näkökohtia huolellisesti ja puolueettomasti. Tutkintamenettelyn yhteydessä 52 kuukauden aika on kantajien mukaan kohtuuton ja sillä loukataan menettelyn kohtuullista kestoa koskevaa yleistä periaatetta.
   Kantajat väittävät lisäksi, että komissio on rikkonut EY 87 artiklan 3 kohdan c alakohtaa. Komissio on puutteellisten tutkimusten ja tosiseikkoja koskevien toteamusten pohjalta katsonut, että EY 87 artiklan 3 kohdan c alakohdan poikkeuksen soveltamisedellytykset olivat täyttyneet.
   Kantajat vetoavat lopuksi EY 88 artiklan 3 kohdan 3 alakohdan ja asetuksen nro 659/99 3 artiklan mukaisen täytäntöönpanokiellon loukkaamiseen. Ilmoittamattomia tukia ei niiden mukaan saa panna täytäntöön. Taannehtiva tilanteen korjaaminen tehdyllä päätöksellä ei niiden mukaan ole hyväksyttävää.